Document ID: /roh_data/filtered/fineweb-2-filterrobots_roh.jsonl.gz/7455

Prestaziuns finanzialas per umans cun in impediment
Essas Vus en stretgas finanzialas pervi da Voss impediment u l'impediment da Voss uffant? Nus enconuschain ils meds e las vias per gidar en talas situaziuns. Cun daners dal fond da la Confederaziun "prestaziuns finanzialas per umans cun in impediment" sco er ulteriurs fonds prestain nus in agid finanzial direct.
Per tge pudais Vus survegnir prestaziuns?
- meds d'agid, egliers
- mesiras da construcziun
- contribuziuns per mesiras da distgargia, per l'assistenza e per la mobilitad
- mesiras medicinalas u tractaments dals dents
- expensas betg quotidianas sco custs da la midada da chasa, cauziuns per la locaziun, etc.
Las pli impurtantas premissas
- Vus avais il dretg a prestaziuns da l'AI (renta, diaria u indemnisaziun a persunas dependentas d'agid)
- Vus survegnis prestaziuns supplementaras u avais entradas sumegliantamain bassas
- Vus n'avais nagina u mo ina pitschna facultad (imports betg taxads èn fixads)
- Per finanziar Vossas expensas n'è nagin auter uffizi cumpetent: ni l'agid social ni assicuranzas socialas u privatas
- Vus n'essas anc betg en la vegliadetgna d'AVS.
Fixai per plaschair in termin cun nossa cussegliaziun sociala, sche Vus giavischais ulteriuras infurmaziuns.
Dumondas d'uffizis spezialisads
Er auters uffizis spezialisads pon dumandar prestaziuns dal fond da la Confederaziun per lur clientas e lur clients. Sche Vus vulais far ina dumonda sco collavuratur/a d'in uffizi spezialisà, ans contactai per plaschair. Nus As tramettain gugent las infurmaziuns necessarias.